FI Euroopan unionin virallinen lehti C 107/23

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 107/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MARRONE DI COMBAI”

EY-ASIAKIRJANUMERO: IT-PGI-0005-0565-08.11.2006

SMM ( X ) SAN ( )

1. Nimi:

”Marrone di Combai”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.6.: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

”Marrone di Combai” on paikallisen ekotyypin kastanja, joka on kehittynyt Trevison alueella Alppien alarinteillä. Sillä on kulutukseen luovutettaessa seuraavat morfologiset ja kaupalliset ominaisuudet:

Soikea muoto, litteä kärki. Siemenen kiinnityskohdan arpi on nukkapintainen, reunoistaan säännöllinen ja muodostaa selvästi nähtävissä oleva tähdenmuotoisen kuvion. Siemenkuoren väri vaihtelee vaaleanruskeasta tummanruskeaan olematta kuitenkaan himmeä, ja siinä on näkyvissä selkeitä juovia. Kuoren on irrottava helposti siemenvalkuaisesta. Siemenvalkuainen on väriltään vaaleanruskea ja peittää syötävän osan; siinä on joitakin vähäisiä uurteita, joiden ansiosta se irtoaa kuorittaessa helposti hedelmälihasta. Siemen – tavanomaisesti yksi hedelmää kohden – muodostuu yhdenmukaisesta, lähes jakautumattomasta kokonaisuudesta, ja sen pinnassa on uurteita. Hedelmäliha on jauhoista, väriltään lähes valkoista ja muuttuu keitettäessä rapeaksi ja maukkaaksi.

Kaupan pidettäessä hedelmien on oltava erittäin hyväkuntoisia ja seuraavien vaatimusten mukaisia:

Ekstraluokka: Suurikokoiset hedelmät: 50–80 hedelmää kilogrammassa; hyönteisten aiheuttamia vikoja hedelmän sisäosassa saa olla enintään 4 prosentissa hedelmien painosta; siemenkuoren virheitä saa olla enintään 3 prosentissa hedelmien painosta.

I luokka: 81–105 hedelmää kilogrammaa kohden; hyönteisten aiheuttamia vikoja hedelmän sisäosassa saa olla enintään 6 prosentissa hedelmien painosta; siemenkuoren virheitä saa olla enintään 5 prosentissa hedelmien painosta.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotantovaiheiden on tapahduttava 4 kohdassa määritellyllä tuotantoalueella, jotta tuotteen alkuperä ja valvonta voidaan taata.

3.6 Viipalointia, raastamista, pakkaamista jne. koskevat erityiset säännöt:

Tuotteen käsittely nk. curatura-menetelmällä (liotus) voidaan suorittaa myös 4 kohdassa määritetyn maantieteellisen alueen ulkopuolella, kuitenkin aina 24 tunnin kuluessa korjuusta, jotta tuotteen laadussa ei tapahdu muutoksia.

Muussa tapauksessa tuote on pidettävä jäähdytettynä enintään 3 vuorokauden ajan 0,5–2 °C:ssa kosteuspitoisuuden ollessa 95–98 %. Sen jälkeen tuotteelle on tehtävä curatura-käsittely.

Curatura-menetelmässä hedelmiä liotetaan 5–7 päivää huoneenlämpöisessä vedessä, ja vesi vaihdetaan puolessavälissä liotusta. Vaihtoehtoisesti kastanjat voidaan upottaa 45–48 °C:seen lämmitettyyn veteen 45 minuutiksi, minkä jälkeen ne upotetaan nopeasti kylmään veteen kunnes ne ovat täysin jäähtyneet. Tämän jälkeen hedelmät kuivataan kuumailmakuivurilla ja tuulettimilla, tai ne asetetaan puiselle ritilälle ja niitä käännellään päivittäin kunnes ne ovat täysin kuivia.

Tuote saatetaan myyntiin seuraavanlaisissa pakkauksissa: 1, 2, 3, 5 ja 25 kilogramman juuttisäkit, 1, 2, 3, 5 ja 25 kilogramman muoviset verkkopussit tai 1–5 kilogramman korit tai puulaatikot. Pakkaukset suljetaan mekaanisesti metallinipistimellä, nailonlangalla tai lyijysinetillä. Sinetöinnissä tuotteen etiketti ja tunnus kiinnitetään pakkaukseen. Korit ja laatikot kääritään sellofaaniin ja sinetöidään lyijynauhalla siten, että tunnus on selvästi esillä.

3.7 Merkintöjä koskevat erityiset säännöt:

Valvontaelin varmistaa, että tuote on yksilöity siihen kiinnitetyllä merkinnällä, jossa on tunnus sekä ilmaisu ”Marrone di Combai” muita merkintöjä selvästi suurempana. Etiketissä tai pakkauksessa on oltava seuraavat tiedot: tuottajan tai pakkaajan nimi tai tavaramerkki, alkuperäinen nettopaino ja luokka, tuotteen ravintoarvoa koskevia tietoja, tuotantovuosi sekä ohjeita tuotteen oikeasta säilytyksestä ja käytöstä. Tunnus muodostuu tyylitellystä kastanjasta, jota ympäröi tyylitelty vaaleanruskea piikkikuori tummanruskeaa neliönmuotoista taustaa vasten (vaaleanruskea – pantone 465U, tummanruskea – pantone 4625U). Koko: tunnuksen koko voi olla jokin seuraavista: 65 mm x 102 mm; 33 mm x 51 mm; 17 mm x 25 mm; 8 mm x 12 mm.

4. Maantieteellisen alueen tarkka rajaus:

”Marrone di Combain” tuotantoalueen muodostavat seuraavat Trevison maakunnan kunnat: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene ja Vittorio Veneto.

5. Yhteys maantieteelliseen alueeseen:

5.1 Maantieteellisen alueen erityisyys:

Edellä 4 kohdassa määritelty alue sijoittuu kokonaisuudessaan Alppien alarinteille.

Vuoristoalue (Alppien alarinteet), jolta ”Marrone di Combai” on peräisin, muodostuu karstimaalle tyypillisistä kalkki- ja piikivikallioista ja kukkuloista, joille on ominaista syvät kuilut ja jyrkät rinteet sekä alueista, joilla maaperä on päällekkäisten kovien ja kestävien kallioiden rappeuttama. Tällaisilla vuoristo-olosuhteilla on merkittävä vaikutus ilmastoon: Alppien alarinteet ja kukkuloiden harjanteet muodostavat esteen itätuulille mutta päästävät pohjoistuulet valloilleen, mikä vähentää vuotuista lämpötilanvaihtelua tasankomaihin nähden. Runsaat ja läpi vuoden tasaisesti jakautuvat sateet ja se, ettei alueella koskaan esiinny sumua, toisin kuin muilla Po-joen ja Veneton laakson alueilla, vaikuttavat alueen ilmaston erityislaatuun ja tekevät siitä ”Marrone di Combain” (SMM) tuottamiselle erityisen otollisen.

5.2 Tuotteen erityisyys:

Paneelitestein suoritetut aistinvaraiset analyysit ovat osoittaneet, että hedelmälihan ominaisuudet ja erityisesti sen mehukkuus ovat yhteydessä siihen, kuinka miellyttävänä hedelmää pidetään. Tuntoaistintaan vaikuttavien tekijöiden lisäksi tuotteella on erityinen makuprofiili, jossa tuntuvat mausteiset, kukkaiset ja yrttimäiset aromit ja jota arvostetaan sen tunnusomaisuuden ja intensiivisyyden vuoksi. Aistinvaraista analyysiä varten valituilla erityisillä kuvaajilla ilmaistut määrälliset arvot ovat osoittaneet voimakkaan aromaattisuuden, aromin pitkän säilymisen ja makeuden, kun taas hedelmän yleiseen miellyttävyyteen negatiivisesti korreloivia ominaisuuksia, kuten kuivikkuus tai kitkeryys, tuli ilmi hyvin vähän. ”Marrone di Combain” aromin tunnusomaisuus on yhteydessä viljelyalueen maaperän ominaisuuksiin ja osoittaa kasvin, maaperän ja viljely-ympäristön välistä kiinteää yhteyttä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Marrone di Combai” (SMM) -hakemus perustuu tuotteen erityislaadun lisäksi sen maineeseen.

”Marrone di Combain” alueen kastanjoiden erityiset laatuominaisuudet mainitaan useissa historiallisissa lähteissä, joista vanhimmat ovat 1100-luvulta. Ne osoittavat, että tuotetta luonnehdittaessa on otettava huomioon sekä ympäristölliset että inhimilliset tekijät, sillä kastanjoilla on aina ollut merkittävä asema alueen asukkaiden toimeentulolle. Mainittakoon, että syyskuun 18 päivältä 1665 olevassa historiallisessa lähteessä korostetaan myös kastanjoiden korjuuseen liittyviä yhteisöllisiä näkökohtia: koko alueen väestö, naiset ja lapset mukaan luettuina, osallistui sadonkorjuuseen, jota säänneltiin jakamalla perhekokoonpanoon perustuvia osuuksia.

Sittemmin ”Marrone di Combain” maine on kiirinyt Venetosta kaikkialle Italiaan, ja tätä ovat edistäneet myös maalaismarkkinat ja -juhlat, kuten Festa dei Marroni di Combai, joka vuodesta 1945 alkaen on ollut tärkeä tapahtuma niin paikallisesti kuin valtakunnallisestikin.

Kyseisen tuotteen erityisluonne on tiiviisti yhteydessä tuotantoalueen maantieteelliseen ympäristöön.

Tuotantoalueen geologiset ominaisuudet ja erityisesti karstimaille ominaiset kalkki- ja piikivikalliot yhdessä kukkuloiden jyrkkien rinteiden kanssa estävät seisovan veden kertymistä ja mahdollistavat viljelymaiden erinomaisen kuivatuksen. Näiden tekijöiden tuloksena saadaan mehevä ja makea hedelmä, jolla on voimakas, kestävä ja kitkeryyttä vailla oleva aromi.

Lisäksi kukkuloiden itätuulia vastaan muodostama este ja alueella vallitsevat pohjoistuulet, jotka vähentävät vuotuisia lämpötilanvaihteluita tasankoalueisiin nähden ja estävät sumun muodostumisen, vaikuttavat suotuisasti kasvien terveyteen ja kehittymiseen, ja tuloksena saadaan terveellinen ja korkealaatuinen tuote.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 23 marraskuuta 2005 Italian tasavallan virallisen lehden numerossa 273 ehdotuksen suojatun maantieteellisen nimityksen ”Marrone di Combai” hyväksymiseksi.

Eritelmän täydellinen teksti on saatavissa:

— joko seuraavan linkin kautta www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg tai

— menemällä suoraan ministeriön www-sivuston etusivulle (www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE (Reg CE 510/2006)”.

(1) EUVL L 93, 31.3.2006, s. 12.